DA Den Europæiske Unions Tidende CE 84/202

(2004/C 84 E/0246)

SKRIFTLIG FORESPØRGSEL P-0359/04

af Eija-Riitta Korhola (PPE-DE) til Kommissionen

(6. februar 2004)

Om: Manglende bestemmelser om sundhedspleje og virkningerne for arbejdstagernes og borgernes frie bevægelighed

Der findes ikke i EU ensartede bestemmelser om, hvilke behov patienter i forskellige kategorier (f.eks. patienter i intensiv behandling eller patienter på sygehuse, som er indlagt for hofteoperation) har med hensyn til hensigtsmæssig pleje, og det samme gør sig gældende med hensyn til spørgsmålet om, hvilket minimum af sundhedspersonale i forskellige kategorier, der skal være for de enkelte patienter. Naturligvis skal patienten kunne nære tillid til, at der ikke findes nogen risiko for hans eller hendes sikkerhed nogetsteds på EU's område. Ligeledes er det vigtigt for de ansatte i sundhedssektoren, at arbejdsopgaverne giver tilstrækkeligt spillerum til, at de kan bære det ansvar, som opgaverne indebærer.

Det er et spørgsmål, som i høj grad hænger sammen med spørgsmålet om arbejdstagernes og borgernes frie bevægelighed. Af hensyn til EU-borgernes tryghed er det vigtigt, at disse kan få korrekt pleje, uanset hvilket EU-land, de opholder sig i. Det er også i forbindelse med arbejdstagernes frie bevægelighed væsentligt, at f.eks. en sygeplejerske ikke i et andet EU-land skal udføre lægelige opgaver eller skal påtage sig urimelige arbejdsbyrder. Det vil være nemt at finde lignende tilfælde f.eks. i forbindelse med de EU-bestemmelser om arbejdssikkerheden, som vedrører trafiksikkerheden. Desuden turde det være let at skabe ensartede betingelser i en sektor, hvor der findes et direktiv om anerkendelse af faglige kvalifikationer i EU.

Har Kommissionen kendskab til bestemmelser vedrørende sundhedspersonalet, som direkte har tilknytning til beskyttelsen af arbejdstagerne og patienternes sikkerhed EU-landene mellem og i de enkelte lande? Hvordan vurderer Kommissionen denne situation i forbindelse med gennemførelsen af fri bevægelighed for arbejdstagerne og borgerne?

Svar afgivet på Kommissionens vegne af David Byrne

(10. marts 2004)

Der er fastlagt mindstekrav til faglige kvalifikationer for sundhedspersonale i følgende sektorbestemte direktiver: 93/16/EØF (1) (læger); 77/453/EØF (2) (sygeplejersker); 78/686/EØF (3) (tandlæger); 80/155/EØF (4) (jordemødre) og 85/432/EØF (5) (farmaceuter).

Der er dog betydelige forskelle i praksis og resultater, hvad angår sundhedsbestemmelserne i EU's medlemsstater. Selvom medlemsstaterne er ansvarlige for at tilrettelægge og udbyde sundhedstjenesteydelser og medicinsk behandling, viser disse forskelle, at der er plads til udveksling af bedste praksis på europæisk niveau med henblik på at skabe praktiske fordele for patienter og fagfolk i hele EU. Kommissionen har iværksat en proces for overvejelser på højt plan vedrørende patienternes mobilitet og den fremtidige udvikling inden for sundhedspleje i EU med deltagelse af sundhedsministre og andre vigtige aktører i sundhedssektoren, som har formuleret en række anbefalinger til at forbedre forholdene gennem bl.a. udvikling af netværk og samarbejde om europæiske referencecentre, bedre vurdering af sundhedsteknologien, udvikling af et sæt rammer for sundhedsoplysninger på EU-plan og en analyse af europæiske aktiviteter generelt for at se, hvorledes disse kan bidrage til at skabe bedre adgang til sundhedspleje og bedre kvalitet heraf. Kommissionen planlægger i en meddelelse at fremsætte en række forslag i overensstemmelse med disse anbefalinger i foråret 2004.

(1) Rådets direktiv 93/16/EØF af 5. april 1993 om fremme af den frie bevægelighed for læger og gensidig anerkendelse af deres eksamensbeviser, certifikater og andre kvalifikationsbeviser, EFT L 165 af 7.7.1993.

(2) Rådets direktiv 77/453/EØF af 27. juni 1977 om samordning af de ved lov eller administrativt fastsatte bestemmelser om virksomhed som sygeplejerske med ansvar for den almene sundheds- og sygepleje, EFT L 176 af 15.7.1977.

(3) Rådets direktiv 78/686/EØF af 25. juli 1978 om gensidig anerkendelse af eksamensbeviser, certifikater og andre kvalifikationsbeviser for tandlæger og om foranstaltninger, der skal lette den faktiske udøvelse af retten til etablering og fri udveksling af tjenesteydelser, EFT L 233 af 24.8.1978.

(4) Rådets direktiv 80/155/EØF af 21. januar 1980 om samordning af de administrativt eller ved lov fastsatte bestemmelser om adgang til og udøvelse af virksomhed som jordemoder, EFT L 33 af 11.2.1980.

(5) Rådets direktiv 85/432/EØF af 16. september 1985 om samordning af love og administrative bestemmelser om visse former for virksomhed på det farmaceutiske område, EFT L 253 af 24.9.1985.